text: Politi: Dræbte hustru og kørte selv i havnen
  18 december 2018 kl. 12.20
  Det lig, som dykkere fandt i en Ford Mondeo i fjorden ud for lystbådehavnen i Kolding i sidste uge, er nu identificeret som Bent Ovesen.
  Liget, som blev fundet af Forsvarets dykkere i Kolding Havn torsdag i sidste uge, er nu identificeret som Bent Ovesen, oplyser Sydøstjyllands Politi.
  Det er Retsmedicinsk Institut, der har arbejdet med at identificere liget, og det er via tandkort fastslået, at der er tale om Bent Ovesen. Det var der på forhånd en stærk formodning om, da bilens model og nummerplade svarede til Bent Ovesens, og da han ikke er set siden drabet på sin hustru den 28. oktober 2017 i parrets hjem i Kolding.
  De retsmedicinske undersøgelser har ikke fundet tegn på, at der skulle være sket Bent Ovesen en forbrydelse, som har ført til døden. Derfor formoder Sydøstjyllands Politi, at Bent Ovesen selv har valgt at køre i fjorden efter drabet på sin hustru.
  Efterforskningen i sagen indstilles nu, da politiet anser sagen for opklaret. Den bliver nu overdraget til anklagemyndigheden med henblik på en endelig juridisk vurdering.
  
  